**Familha** : Èstes estranhs **Nom** : Horton

# Origina :

L’origina d’aqueth conte n’es pas sonque biarnesa : qu’es tirat de la partida de las cronicas de Froissart qui parla de la cort de Gaston Febus a Ortès. Horton qu’èra estat enviat entau Biarn, au castèth deu senhor Arramon de Coarrasa exactament, pr'un clèrc de Catalonha dab lo quau èra en procès.

# Descripcion :

Horton, qu’es çò qu'apèran un « esperit trucaire ». N’èra pas vededer, mès la nuit, que hasè horvari per tot l’ostau de la persona que secutava**1**.

# Istòria :

Arramon de Coarrasa n’èra pas briga pauruc, e quan Horton e comencèt de har rambalh en çò d'eth, que l’aperèt e que’u convençot de’s hicar au son servici. Tustemps, invisible, Horton que’s passejava per l’Euròpa sancèra. La nuit que tornava entà Coarrasa e tornava portar a l’Arramon çò qu'avè vist. Atau, Arramon que sabè las novèlas, estossin hòrt luenhècas, avant tot lo monde.

Un jorn, pressat per la soa hemna, lo senhor que demandèt a l’Horton de pa- réisher au son espiar, a fin de saber en qué semblava. A maugrat qu’aquò non l’agradèssi pas briga, lo Horton que responot que la permèra causa qu'Arramon e vedossi l’endoman matin, qu’estossi eth. Mès Arramon, en se luvar, non vedot pas en la parguia, sonque un par de brimbalhs de palha que lo vent e segotiva. La nuit d’après, Horton, que disot qu’èra eth qui avè pres la fòrma aquera, mès Arramon que’u responot qu’aquò non sufiva pas. Horton qu’acceptèt de tornar har l’experiéncia lo matin seguent. Mès Arramon ne vedot pas qu’ua pòrca sanglarda, hòrt grana e magra, e que comandèt shens i pensar que los cans estossin alargats sus la bèstia. Quan la galesa**2** e desapareishot au nas deus cans, que comprenot qu’èra Horton qui avè pres la fòrma aquesta entà paréisher aus sons uelhs. Horton, lavetz, qu’abandonèt Arramon de Coarrasa. Puish que’s hiquèt au servici de Gaston Febus, çò qu'explica de quau faiçon e podèva estar entresenhat autant viste sus tot çò qui’s passava.

# Intertextualitat :

* Los contes de devinaires.
* Ramponòt, esperit trucaire, emplegat entà esvarjar los mainats e los har créder.

1 - secutar = acorsar : poursuivre, pourchasser, talonner

 = en·hastiar : persécuter, importuner, harceler

2 - galesa = hèmia deu galès : femelle du sanglier = laie